जब संवेदनशील मसलों पर भी वोट भुनाने की राजनीति होने लगे तो वह लोकतंत्र के लिए सबसे खतरनाक स्थिति होती है। मगर हमारे राजनेता शायद इस बात को जानबूझ कर भुलाते गए हैं कि कुछ मसले आपस में मिल-बैठ कर, आंतरिक अनुशासन और सामाजिक समरसता बनाए रख कर भी हल किए जाते हैं। उन्नाव और कठुआ बलात्कार मामलों को लेकर जिस तरह सत्ता पक्ष और विपक्ष गड़े मुर्दे उखाड़ने और खुद को पाक-साफ साबित करने का प्रयास कर रहे हैं, उसमें उस प्रवृत्ति पर नकेल कसने का संकल्प कहीं नहीं है जिसके चलते समाज में भय और असुरक्षा का माहौल बनता जा रहा है। इन दोनों घटनाओं के बाद कांग्रेस अध्यक्ष राहुल गांधी ने आधी रात को मोबत्तियां लेकर इंडिया गेट पर रैली निकाली थी। अब उनके जवाब में केंद्रीय मानव संसाधन विकास मंत्री प्रकाश जावडेकर मैदान में उतर आए हैं। उन्होंने निर्भया कांड से लेकर उसके बाद की तमाम ऐसी घटनाओं पर कांग्रेस को निशाने पर लिया है। इस तरह कांग्रेस समेत सभी विपक्षी दल और भाजपा एक-दूसरे पर आरोप-प्रत्यारोप लगाने में जुट गए हैं।